|  |
| --- |
| 27. august 2014  J.nr. 14-2328147 |

|  |
| --- |
| **Resumé af forslag til lov om ændring af**  **chokoladeafgiftsloven, momsloven, lov om afgift af naturgas og bygas, lov om afgift af skadesforsikringer og forskellige andre love (Forenkling og tekniske justeringer af forskellige afgiftslove m.v.)** |

Lovforslaget forenkler en række administrative regler på afgiftsområdet og mindsker i den forbindelse byrderne for erhvervslivet. Derudover indeholder forslaget mindre tekniske justeringer af en række afgiftslove. Lovforslagets hovedelementer er:

* Forenkling af en række afgiftslove ved ligestilling af varemodtager- og oplagshaverregistrerede virksomheder for så vidt angår reglerne om afregning af afgiften.
* Afskaffelse af banderoler på spiritus
* Adgang til salg af groftskåret røgtobak i løssalg, for så vidt angår salg til brug på salgsstedet.
* Ændring af lov om afgift på skadesforsikringer, herunder indførelse af oplysningspligt for agenter/formidlere og præcisering af, at vejhjælpsabonnementer er omfattet af afgiften.
* Ændring af momsloven, så bevilling til virksomheder, som godkendes til at give momsrefusion ved udførsel af varer til 3. lande (tax free systemet), fastsættes i loven. Endvidere tilpasses momsloven således, at levering af varer fra lande uden for EU, der henhører under en toldoplagsprocedure eller under en anden lignende ordning, fritages for moms.
* Genetablering af sanktionsmulighed for kørsel uden betaling af vejafgift, da straffebestemmelsen for manglende besiddelse af papirbevis under kørslen bortfaldt ved afgiftsbetalingens digitalisering i 2008.
* Justering af bekæmpelsesmiddelafgiftsloven så afgift af eksporterede biocidmidler kan godtgøres på et beregnet grundlag.
* En etapevis indførelse af målerreglen i NOx-afgift for stempelmotorer og turbiner (10-30 MW).
* Forenkling af reglerne om gasmålinger hos kogekunder.
* Ændring af elafgiftslovens værnsregel mod skattetænkning for elektricitet der anvendes til belysning samt ordensmæssige præciseringer af visse bestemmelser i energiafgiftslovene.

Forslaget skønnes ikke at medføre nævneværdige økonomiske konsekvenser for det offentlige. Forslaget vil samlet set medføre administrative lettelser for virksomhederne.

Loven foreslås at træde i kraft den 1. januar 2015.